Neuv Sermon Subalpin/Feje sensa ‘n bërgé
Artorn

Feje sensa ‘n bërgé 

“A j'ero coma 'd fèje sensa ‘n bërgé”, a disìa Gesù dla gent ëd sò temp. Podrìa-lo dì l’istess për la gent ëd nòst temp? A-i è tante “feje” ancheuj… La sapiensa dij proverbi piemontèis a dis:“Chi fèja as fà, ël luv a lo mangia”, e  “S’a-i fuìssa nen tante feje a-i sarìa nen tanti luv”, opura “La feja a-j fà tant ch’a la mangia ‘l luv come ch’a la scana ‘l maslé”. Pura i l’oma da manca d’un savi bërgé. Sentoma lòn ch’a dis Nosgnor Gesù Crist a sto riguard.

"E Gesù, seurtì ch’a l’era da la bàrca, a l'ha vëddù ch'a-i era na gran furfa ch'a lo spetava e a l'ha sentì na gran' compassion për cola gent, përché a j'ero coma 'd fèje sensa ‘n bërgé, e a l'ha butasse a mostreje tante ròbe" (Marco 6:34).

A-i é tanta gent ch’a fortiss con orgheuj ch’a l’ha nen da manca ‘d na guida moral e spiritual përchè a penso ‘d savèj da soj lòn ch’a l’é mej për lor, lòn ch’a l’han da pensé e da fé, ch’a son independent e liber, ch’a basto a lor istess, ch’a son responsabij. A diso bin parèj, ma soens a son propri lor a d’esse manipolà da la fòrsa dij média, da “l’opinion pùblica”, da j’ideologìe ‘d mòda, ch’a na son anfluensà e lor “as bèivo tut” sensa pro ‘d disserniment. A l’opòst, d’àutri as sogeto volenté a ‘d guide, a ‘d “bërgé” ch ‘a vanto ‘d gran’ titoj e ch’ a dòmino ant ël camp ed la religion, dla siensa o dla polìtica, ma i-é lo vreman da fidess-ne?

Vera, nojàutri i soma nen ëd feje bele che tanti a lo sio ‘d manera negativa. I soma ciamà d’esse ‘d përson-e responsabij për lor medésime. L’individualism, contut, ch’a-j dan tant valor ancheuj, a l’é nen nì giust nì san. i vivoma ansema a d’àutri ant na sossietà e i l’oma da manca, dzurtut për nòstre imperfëssion e tendense negative, d’esse guidà e cudì ‘d manera savia, mura e con competensa da gent ch’a varda al “bin pùblich”.

Lolì a val ëdcò e dzurtut ant la sfera ‘d nòstra vita spiritual, cola dl’ànima, coma ‘d singoj che coma ‘d comunità cristian-e, I stoma nen, adess, a vardé cola ch’a dovrìa esse la forma organisativa ‘d na comunità cristian-a, se democràtica, presbiterian-a o episcopal (minca un-a ch’a l’ha ‘d vantagi o ‘d dësvantagi). Ëd sicur i vorsoma nen ëd ditature (ëd na përsona o dla magioransa ch’a sio), ma i l’oma sèmper da manca ‘d guide savie.

Gesù “a l'ha sentì na gran' compassion për cola gent”, as na sagrin-a, për ch’a vëdd tut dantorn a chiel ëd gent ësbërgiairà e dësfrutà, e a l’ha compassion ëd lor. Antlora Gesù as ancamin-a a “mostreje tante ròbe”. Ëd lòn che Gesù a mostra in n’oma sèmpe da manca.

Gesù a l’’é ‘l Bërgé ch’in n’oma da manca. Chiel a l’é ‘l “Bon Bërgé”. Chiel a veul e a peul pijesse soen ëd nojàutri. Esse ‘d cristian a veul dì esse ‘d gent ch’a l’era dësbërgiairà e dëspërdùa, e ch’a l’é stàita artrovà e butà ‘nsema da l’ùnich che, fedel, a peul ocupesse ‘d sò bin ëd lor, pr’ ël temp e l’eternità. L’apòstol Pero a dis: “Përchè i j’ere com ëd feje sbardlà, ma adess i seve artornà al bërgé e guardian dle vòstre ànime” (1 Pero 2:25). Ancora ‘ncheuj Gesù a dis: “Mi i son ël bon bërgé; ël bon bërgé a buta da banda soa vita për le fèje, ma col ch’a l’é mach pagà për fé sto travaj, ch’a l’é nen ël bërgé e ch’a l’é nen ël padron dle feje, a vëdd ven-e ‘l luv, a lassa lì le feje e a scapa; e ‘luv a pòrta via le feje e a jë sbanda. Chiel a scapa për ël motiv ch’a l’é mach lì për vagné ‘d sòld, e còs’ a-j na fà-lo chiel dle feje? Mi i son l bon bergé; i conosso cole ch’a son mie, e le mie am conòsso. Tanme ‘l Pare am conòss, ëdcò mi i conòsso ‘l Pare, e i dago mia vita për mie feje” (Gioann 10:11-15).

Gesù, peuj, a buta ansema soe feje ant “lë strop” ëd la comunità cristian-a. La comunità cristian-a a l’é ciamà ‘d pijesse soen ëd chi ch’a na fà part, conform a j’istrussion ëd Crist, dla Paròla ‘d Nosgnor. Ant la comunità cristian-a a-i son pa ‘d “sucesor” ëd Crist, përchè ‘l Crist a l’é viv e a resta chiel “ël Cap dij bërgé” (1 Pero 5:4). Chiel a délega pa (a dà pa la procura) ‘d soe competense a gnun. Gesù a l’ha ‘d responsabij locaj dla comunità cristian-a, ch’a peudo esse ciamà “j’ansian”, o “ij vësco” (visadì “sovrintendent”) ch’a l’han da andeje dapress con diligensa e competensa a j’istrussion dël Crist: “I arcomando a j’ansian ch’a son tra ‘d voi, mi ch’i son ansian con lor, testimòni dij patiment dël Crist e partessipant ëd la glòria ch’a l’ha da esse arvelà, ëd ciadlé lë strop dël Crist ch’av l’é dàit an guerna, stasendje dapress nen për fòrsa ma ëd bon-a veuja sota la diression ëd Nosgnor, nen për avèjne ‘d guadagn (còsa ch’a sarìa vërgognosa), ma con impegn. E feve nen ij déspota su coj ch’av son afidà, ma sie d’esempi për lë strop, parèj che quand ch’ël Cap dij bërgé a vnirà i arseivreve la coron-a ‘d glòria che mai a vnirà sëcca” (1 Pero 5:1-4).

Ant la comunità cristian-a a l’han pa da essje ‘d “déspota” e gnanca quajdun ch’as fasa ciamé “pare”. Gesù a dis bele ciàir e net: “E ciamé gnun an sla tèra pare’, përchè ‘d pare i n’eve mach un, col ch’a l’é an cél; e lasseve nen ciamé “consijé”, përchè ‘d consijé i n’eve mach un, ël Crist. Col ch’a l’é ‘l pì grand fra ‘d voi a sìa vòst servitor, përchè chionque a vorìa elevesse d’amportansa a sarà tirà giù, ma chionque as ten bass a sarà elevà” (Maté 23:9-12).

PREGHIERA

Nosgnor! It ringrassio përchè mi i l’era na fèja dësbërgiairà e spërdùà, e ti ‘t l’has trovame e portà a fé part ëd tò strop. It prego për mia coimunità cristian-a (cita o granda ch’a sia) për ch’ìa sìa guidà ‘d manera valida e con competensa da ‘d përsone ch’a sio përdabon consacrà a ti e a tò pòpol. It ringrassio për tut lòn ch’it më provëdde an Crist. Amen.

Piemontèis
Pàul Castlin-a